Tafelberg se sweefspoor sluit in Julie vir instandhouding | Netwerk24
Deur Jackie Kruger 27 Januarie 2020 00:00
Die Tafelberg-sweefspoor. Foto: Verskaf
Internasionale en ander besoekers word gevra om dit in gedagte te hou wanneer hulle hul vakansie in Kaapstad beplan.
Die sweefspoor sal van 7 tot 26 Julie gesluit wees.
Wahida Parker, besturende direkteur van die Tafelbergsweefspoormaatskappy, sê die instandhoudingswerk is belangrik om moontlike tegniese vertragings te verminder en om besoekers se veiligheid te verseker.
Die instandhoudingswerk kan luidens die verklaring nie gedoen word tydens die normale bedryf van die sweefspoor nie omdat voldoen moet word aan die Switserse beheerliggaam vir sweefspore (BAV) se standaarde en vereistes vir instandhouding en spesifikasie vir masjinerie. Die werk sluit in inspeksies, toetse en vervanging van komponente in die karretjies, die instandhouding van deurmeganismes en die diens van remstelsels in die masjinerie-kamer in die laer stasie.
Volgens Parker neem hulle die verantwoordelikheid om besoekers teen 'n hoogte van meer as 1 000 m te vervoer ernstig op en is dit een van die redes wat hulle in staat stel om besoekers te lok om een van die wêreld se nuwe sewe wonders te beleef.
Suid-Afrikaners wie se verjaardae gedurende die instandhoudingstydperk val, sal 'n gratis kaartjie kan bekom en dit kan gebruik die week voor die werk begin (30 Junie tot 6 Julie) of die week daarna (17 Julie tot 2 Augustus).